VEGA præsenterer  
**Musikkollektivet The Eclectic Moniker inviterer til fest i Lille VEGA med nyeste indiepopskud fra stammen***I foråret spillede det anmelderroste orkester en udsolgt koncert i Lille VEGA. The Eclectic Moniker præsenterer deres nyeste musikalske godbidder, når de igen gæster Lille VEGA lørdag den 29. april 2017.*The Eclectic Moniker bragede ind på den danske musikscene i 2011 efter at have vundet P3’s KarriereKanonen. Med deres farverige repertoire indtog det genreeksperimenterende band både sendeflader, spillesteder og festivaler. Varme sommerhits som “Easter Island”, “Sports” og “Going To Paris” blev hurtigt kendetegnende for dansk pops nye legebørn.

Efter to års stilhed udsender bandet snart deres nye album, som viser en strammere og mere 80’er-poppet lyd. Om det nye udtryk siger de eksperimenterende popmagere selv:   
  
*”Vi har været nødt til at redefinere den måde vi laver musik på. Vi har barberet det overflødige væk, og er strammere og mere direkte i vores udtryk nu. Vi har været helt nede og kigge i arkiverne og endda indspillet på det samme udstyr, som de brugte dengang. Vi er gået autentisk 80’er på den”,* siger sanger og sangskriver Frederik Vedersø.   
  
**Med livets mirakler i centrum**De seneste års pause har de brugt på at genfinde sig selv lyrisk og som band. The Eclectic Moniker, som dengang talte 7 medlemmer, er nu blevet til et 5-mandsorkester. Det vidtfavnende musikalske udtryk er stadig intakt, og med *“livets mirakler i centrum”* har bandet ville skabe en plade med både nerve og dybde på den eklektiske legeplads.

De nye sange forsøger at finde ind til de små ting, som giver livet værdi, fortæller frontmanden Frederik Vedersø. Singlen “The Wonder” er en fortælling om, at skabe sine egne mirakler i stedet for at vente på dem.   
  
*”Det er en kærlighedssang om alt fra hverdagens småproblemer til det spirituelle bevidsthedsniveau, som det udspiller sig i et moderne parforhold. Den handler om noget, mange af os kender lidt for godt: At gøre det samme som man altid har gjort, men forvente andre resultater, måske endda mirakler, i stedet for at arbejde for kærligheden,”* siger han.

Inspireret af 80’er-legender som Prince, Genesis og Elton John tager musikkollektivet det bedste fra det gyldne danseårti og fusionerer det med deres sprøde indiepop-vibe.

**Fakta om koncerten:**The Eclectic Moniker (DK)  
Lørdag den 29. april 2017 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter i dag via vega.dk og Ticketmaster